google/wiki40b huggingface dataset:
ג'ונתן טאה

קריירת מועדונים

טאה נולד בהמבורג שבגרמניה לאם גרמניה ולאב מחוף השנהב. הוא גדל במחלקות הנוער של אלטונה 93 ושל קונקורדיה 1907, ובגיל 13 עבר למחלקת הנוער של המבורג. ב-4 באוגוסט 2013 ערך טאה את הופעת הבכורה שלו במועדון, כשנכנס כמחליף בדקה ה-83 בניצחון 4-0 על שוט יינה במסגרת הגביע הגרמני. ב-24 באוגוסט ערך את הופעת הבכורה שלו בבונדסליגה, כשנכנס כמחליף בדקה ה-90 בהפסד 1-0 להרטה ברלין במסגרת המחזור השלישי.
ב-1 בספטמבר 2014 הושאל טאה לפורטונה דיסלדורף מהבונדסליגה השנייה למשך עונה אחת. ב-15 בספטמבר ערך את הופעת הבכורה שלו במועדון, כשנכנס כמחליף בדקה ה-59 בניצחון 2-0 על נירנברג במסגרת המחזור החמישי. בסך הכל ערך במועדון 23 הופעות ליגה.
ב-15 ביולי 2015 חתם טאה בבאייר לברקוזן, גם היא מהבונדסליגה. ב-8 באוגוסט ערך את הופעת הבכורה שלו במועדון, כששיחק 90 דקות בניצחון 3-0 על ספורטפרוינד לוטה במסגרת הגביע הגרמני. ב-15 באוגוסט ערך את הופעת הבכורה שלו בליגה במדי הקבוצה, כששיחק 90 דקות בניצחון 2-1 על הופנהיים במסגרת המחזור הראשון.

קריירה בינלאומית

בחודש מרץ 2016 זומן טאה לראשונה לסגל נבחרת גרמניה, לקראת משחקי ידידות נגד נבחרות אנגליה ואיטליה. ב-26 במרץ ערך את הופעת הבכורה שלו בנבחרת, כשנכנס כמחליף לקראת המחצית השנייה בהפסד 3-2 לנבחרת אנגליה. טאה נופה מהסגל הסופי ליורו 2016, אך שלושה ימים לפני הטורניר נכלל בו שוב, בגין פציעתו של אנטוניו רודיגר. במאי 2018 זומן טאה לסגל הגרמני המורחב למונדיאל 2018, אך נופה מהסגל הסופי.
ירדנה מלר-הורוביץ

ביוגרפיה

מלר-הורוביץ היא בתם של יוסף ואליה מלר. אביה, מראשוני התושבים בעיר נתניה, יליד כפר תבור וצאצא למייסדי ראש פינה וכפר תבור, היה חבר בהגנה ובאצ"ל, בהם פעל רבות בכיסוי של נהג מונית (והיה מעורב, בכיסוי זה, אף בפרשת הסרג'נטים) ולימים היה חבר תנועת הליכוד בגלגוליה השונים. הוא אף שובץ במקום ה-100 ברשימת הליכוד לכנסת ה-17 ופעל רבות להנצחת פעילות האצ"ל.
מלר-הורוביץ היא בוגרת תואר ראשון במדעי הרוח מהאוניברסיטה העברית בירושלים ותואר שני במינהל עסקים משלוחת אוניברסיטת דרבי בישראל.
היא עובדת הכנסת החל משנת 1977, ראשית כמזכירת סיעת הליכוד, החל מ"המהפך" של מנחם בגין ובמשך כעשרים שנה (במהלכן אף שובצה, בבחירות לכנסת ה-12 במקום ה-101 ברשימת הליכוד לכנסת) ולאחר מכן כחמש שנים כמנהלת הוועדה לענייני ביקורת המדינה וועדות משנה נוספות. לאחר מכן כיהנה כמנהלת לשכת יו"ר הכנסת.
בשנת 2004 נבחרה כסגנית מזכיר הכנסת, וכחלק מתפקיד זה אף ניהלה וריכזה ועדות מסוימות שהוקמו על ידי יושב ראש הכנסת ומינהל הכנסת.
ב-2 במרץ 2010 נבחרה מלר-הורוביץ על ידי נשיאות הכנסת כמזכירה השביעית של הכנסת וכאישה הראשונה בתפקיד זה. מלר-הורוביץ החלה לכהן כמזכירת הכנסת חודש לאחר מכן, ב-2 באפריל, עם מינויו של מזכיר הכנסת היוצא, עו"ד איל ינון, ליועץ המשפטי לכנסת.
מלר-הורוביץ גרה בירושלים, גרושה ואם לבת.
מלכות המשנה של הקווקז

היהודים במלכות המשנה

ההשתלטות על הקווקז, שהיה מחולק לנסיכויות נוצריות ומוסלמיות רבות, הייתה בשלבים. השלטון החדש עצמו היה מעוניין בעיקר בשליטה צבאית, בזכויות מסחר ובהכנסות לאוצר. הוא השאיר על כנן את הנסיכויות, ולח'אנים הוענקו דרגות קצונה של הצבא הרוסי. בתזכיר ששלח גנרל ירמולוב לצאר, בפברואר 1817, הדגיש כי רצוי לפרק את הנסיכויות בקווקז, אך מוטב שהדבר יעשה עם מות השליטים ולא על ידי סילוקם. למעשה נעשה הדבר גם בדרכים אחרות.
אולם שררת השליטים המקומיים הביאה את יהודי הכפרים לעבור לשורת המבצרים הרוסיים החדשים שהוקמו, מטעמי ביטחון פיזי ופרנסה, שכן חיילי וקציני המבצרים נזקקו למסחר הזעיר בו עסקו היהודים. כל מעבר למבצר כזה היה כרוך בהסכמתו של מפקד המבצר, או מפקדו הרוסי של האזור, והסכמה כזו לא תמיד ניתנה.
אחד המקרים בהם לא הסכימו השליטים למעבר יהודים היה המקרה של הקהילה היהודית בכפר אנדרי. משנכנסה אנדרי תחת החסות הרוסית והשליט המקומי התחייב לשלם לאוצר הרוסי סכומי כסף, גבר לחץ המיסים על האוכלוסייה, תוך הפלייה של היהודים. מטעמים אלה ביקשו, בשנת 1822 יהודי אנדרי רשות מן הגנרל אלכסיי ירמולוב לעזוב את כפרם ולהתיישב במקום אחר. אך הנסיך שבתחומו נמצא הכפר התנגד, כדי שהכנסותיו ממיסים לא יפגעו. ירמולוב, שלא רצה לחדד את יחסיו עם הנסיך הנאמן לרוסיה בשל היהודים, לא נענה לבקשה, והם נאלצו להמשיך ולהאנק תחת עול המיסים הכבד.
אברהם צבי פרלמוטר

הרב אברהם צבי פרלמוטר (1843 - ט' בסיוון ה'תר"צ, 5 ביוני 1930) היה ממנהיגי יהדות פולין בשליש הראשון של המאה ה-20. 
נולד לאלעזר וחיה. רכש השכלה תורנית. בשנת 1861 החל לכהן כרב בכמה קהילות בפולין וב-1886 התמנה לרב העיר ראדום. ב-1902 עבר לוורשה ונטל שם חלק בהנהגת הקהילה היהודית הגדולה. מילא את מקומו של רבי שלמה זלמן ליפשיץ כראש רבני ורשה. בשנת תרס"ה (1905) הדפיס את ספר השו"ת שלו "דמשק אליעזר", אליו צורף קובץ בענייני אגדה בשם "ארץ צבי". ב־1920 הותקף באופן אנטישמי בעת שנסע ברכבת. היה ממקימי אגודת ישראל ונבחר מטעמה לסיים הפולני לאחר כינון הרפובליקה הפולנית השנייה. נפטר בט' בסיוון ה'תר"צ ונקבר בבית הקברות היהודי בוורשה, בסמוך לאוהל קודמו בתפקיד בעל ה"חמדת שלמה".
אייאקס קייפטאון

היסטוריה

מועדון אייאקס קייפטאון הוקם בשנת 1999 מאיחוד בין שני מועדונים: סבן סטארס וקייפטאון ספרס. הקבוצה מעולם לא זכתה באליפות אך מנגד גם מעולם לא ירדה ליגה.
בעונת 2006/2007 רשמה הקבוצה את הצלחתה הגדולה ביותר כאשר זכתה בגביע דרום אפריקה בכדורגל.
בינואר 2007 רשמה הקבוצה הצלחה נוספת כשהצליחה לנצח את קבוצת-האֵם, אייאקס אמסטרדם, בתוצאה 3-1 במשחק ידידות שנערך בקייפטאון.

אצטדיון

משנת 2004 מגרשה הביתי של הקבוצה הוא אצטדיון את'לון, שנבנה בשנת 1972 ובו 30,000 מקומות ישיבה.
קודם לכן מגרשה הביתי היה אצטדיון ניולנדז בו היו 51,000 מקומות ישיבה, כיום הוא משמש כאצטדיון רוגבי בלבד.
אייאקס קייפטאון מתכננת לעבור לאצטדיון פיליפי בראשית העשור השני של המאה ה-21. באצטדיון כיום 2,000 מושבים אך לאחר שדרוגו יהיו כ-10,000 מקומות.
איוואן אוסייר

ביוגרפיה

אוסייר נולד בקופנהגן.
באולימפיאדת לונדון (1908) סיים אוסייר במקום חמישי בתחרות דקר קבוצתי ובמקום 18 בתחרות דקר אישית.

אולימפיאדת השיא

באולימפיאדת סטוקהולם (1912) זכה אוסייר במדליה היחידה שלו בקריירה האולימפית הארוכה, מדליית כסף בתחרות דקר אישית. במדליית זהב זכה פאול אנספך יהודי מבלגיה ובמדליית ארד זכה פיליפ לה הרדי דה בוליו אף הוא מבלגיה. נוסף לכך, הוא סיים במקום 20 בתחרות רומח אישי, במקום חמישי בתחרות דקר קבוצתי ובמקום תשיעי חרב קבוצתי.
המשחקים האולימפיים לא נערכו בשנת 1916 בשל מלחמת העולם הראשונה וכך נמנע ממנו להשתתף בעוד אולימפיאדה.
באולימפיאדת אנטוורפן (1920) סיים אוסייר במקום שמיני ברומח אישי, במקום רביעי ברומח קבוצתי, במקום תשיעי בדקר קבוצתי ובמקום שישי בחרב קבוצתי.
באולימפיאדת פריז (1924) סיים אוסייר במקום שישי ברומח אישי, במקום חמישי ברומח קבוצתי, במקום 23 בדקר אישי, במקום 14 בדקר קבוצתי, במקום שישי בחרב אישי ובמקום תשיעי בחרב קבוצתי.
באולימפיאדת אמסטרדם (1928) סיים אוסייר במקום 15 ברומח אישי, במקום 9 ברומח קבוצתי, במקום 13 בדקר אישי, במקום 15 בדקר קבוצתי ובמקום 15 בחרב אישי.
באולימפיאדת לוס אנג'לס (1932) סיים אוסייר במקום רביעי ברומח קבוצתי, במקום חמישי בדקר קבוצתי, במקום שביעי בחרב אישי, במקום חמישי בחרב קבוצתי ובמקום 14 ברומח אישי.
אוסייר החרים את אולימפיאדת ברלין (1936) במחאה על חוקי הגזע של הנאצים כנגד היהודים.
עקב מלחמת העולם השנייה לא נערכו שתי אולימפיאדות (1940 ו-1944) ובכך נמנעה ממנו ההשתתפות גם בהן.
באולימפיאדת לונדון (1948) בגיל 60, סיים אוסייר במקום 11 ברומח קבוצתי ובמקום 44 בחרב אישי.
אשתו, אלן אוסייר היא האלופה האולימפית הראשונה ברומח לנשים (פריז 1924).
בשנת 1965 נפטר אוסייר בקופנהגן.
ריפוי בעיסוק בתחום בריאות הנפש

ריפוי בעיסוק באשפוז

תרומתו הייחודית של מקצוע הריפוי בעיסוק במהלך אשפוז היא מתן טיפול ממוקד עיסוק על פי גישות תפקודיות קוגניטיביות והתנהגותית במטרה לקדם השתתפות במגוון רחב של עיסוקים ובכך לקדם בריאות והחלמה.
שירותי ריפוי בעיסוק ניתנים בכל מסגרות האשפוז בארץ, לאורך כל מעגל החיים, ממחלקות ילדים ונוער פסיכיאטריות עד למחלקות פסיכו גריאטריות. במרכז לבריאות הנפש "באר יעקב" השירות ניתן גם במעון לניצולי שואה.
מבחינה טיפולית, תפקידו העיקרי של מקצוע הריפוי בעיסוק בבתי החולים הפסיכיאטריים הוא מתן סיוע לאנשים בזיהוי ובהגדרה של קשיים עיסוקיים – תפקודיים, באיתור הגורמים המפריעים בהשתתפות בעיסוקים משמעותיים, ובמציאת פתרונות מותאמים אישית. הטיפול כולל תמיכה סביבתית סמוך לשחרור במטרה לקדם את התפקוד היומיומי תוך מתן מידע על שירותים ומשאבים זמינים בקהילה. הדבר נעשה באמצעות הערכה וטיפול פרטני, באמצעות קבוצות טיפוליות ממוקדות ובאמצעות בניית תוכנית שחרור מותאמת אישית. כיוון שבאשפוז תקופת השהות של המטופל היא מוגבלת, ההערכה והטיפול מתרחשים במקביל ולרוב במסגרת קבוצתית, הקבוצה מאפשרת להעביר מידע ולנהל דיון מובנה בין המשתתפים ובכך לעזור להם ליישם מידע וללמוד זה מזה .
בנוסף, מרפאות בעיסוק מהוות חלק בלתי נפרד מהעבודה הרב-מקצועית של צוותים פסיכיאטריים ותורמות את הידע אודות תפקוד ועיסוקים, גורמים מעכבים או מאפשרים, דרכים לקידום ההשתתפות בעיסוקים והשלכות של צמצום בעיסוקים. כל זאת על מנת לקדם תהליכי טיפול ושיקום של אנשים עם הפרעות פסיכיאטריות .

ריפוי בעיסוק בקהילה

מאז ראשית שנות ה-80 חל שינוי משמעותי במדיניות הטיפול הניתן לאנשים החיים עם מחלות הנפש, ומוקד הטיפול החל לעבור בהדרגה מהאשפוז לקהילה. כיום, בנוסף לשירותים שמעניקים המרפאים בעיסוק למסגרות אשפוז, הם מספקים שירות גם למסגרות בקהילה, כגון מרכזים קהילתיים לבריאות הנפש, מקלטים לנשים מוכות ולחסרי בית ובתי אבות. 
יסודותיו הפילוסופיים של מקצוע הריפוי בעיסוק שואפים לשיפור השתתפותו של האדם בעיסוקים על כל מרכיביהם באופן שיאפשר לו להיות מעורב במארג החיים. תפיסה זו עולה בקנה אחד עם עקרונות השיקום וההחלמה שהתפתחו בארבעים השנים האחרונות בעולם, העוסקים גם הם בחיפוש וביצירת תפקיד משמעותי לאדם. 
כחלק מתפיסת השיקום והחלמה בבריאות הנפש, מרפאים בעיסוק מהווים כיום חלק בלתי נפרד גם ממערך השיקום בבריאות הנפש והם מוגדרים על פי תקנות ונוהלי חוק השיקום (התש"ס, 2000). בכל מגוון התחומים: דיור, תעסוקה, ליווי משפחות ופנאי. כמו כן במגוון תפקידים הכוללים גם ניהול, הדרכה ופיקוח.

מטרות הטיפול

מטרות ההתערבות בריפוי בעיסוק בתחום בריאות הנפש כוללות סיוע למטופלים לרכוש ולשמר את המיומנויות הבאות הנדרשות כדי לטפל בעצמם ובאחרים:
פרשת קדושים

תוכן הפרשה

פרשת קדושים היא מהפרשות עם המספר הרב ביותר של מצוות בנושאים שונים. על המכנה המשותף שלהן מעיד הפסוק הפותח את הפרשה: "וַיְדַבֵּר ה' אֶל מֹשֶׁה לֵּאמֹר: דַּבֵּר אֶל כָּל עֲדַת בְּנֵי יִשְׂרָאֵל וְאָמַרְתָּ אֲלֵהֶם קְדֹשִׁים תִּהְיוּ כִּי קָדוֹשׁ אֲנִי ה' אֱלֹהֵיכֶם".
על פסוק זה אומר המדרש שפרשה זאת נאמרה במעמד הקהל, בנוכחות כל עם ישראל, מאחר שבפרשה זו יש יסודות תורה רבים.

הפטרה

הספרדים והתימנים מפטירים ספר יחזקאל, פרק כ' (הספרדים מתחילים בפסוק ב' ואילו התימנים, העיראקים, הטוניסאים והלובים, בפסוק א'; התימנים עוצרים בפסוק ט"ו והספרדים בפסוק כ'). בפרק זה מתאר יחזקאל כיצד ציווה ה', אחרי יציאת מצרים את בני ישראל "את חוקותי ואת משפטי הודעתי אותם, אשר יעשה אותם האדם וחי בהם", וכיצד בני ישראל לא שמרו את הציוויים האלה.
האשכנזים מפטירים בספר עמוס, פרק ט', פסוקים ז'-ט"ו. בפרק זה מתאר עמוס את ההבדל בין ישראל לגויים, ומתאר את הגאולה העתידה.
הקורפוס ה-18 (ורמאכט)

היסטוריה

הקורפוס הוקם ב-1 באפריל 1938 בשם "הקורפוס ה-18", והועמד תחת פיקוד אויגן בייר.
במהלך הפלישה לפולין, פעל הקורפוס כחלק מהארמייה ה-14 במסגרת קבוצת ארמיות דרום, ובמהלך המערכה על צרפת לחם הקורפוס כחלק מהארמייה ה-12 במסגרת קבוצת ארמיות A. ב-5 ביוני 1940 מונה הרמן פון שפק למפקד הקורפוס, וב-15 ביוני החליפו פרנץ במה.
ב-1 בנובמבר 1940 הוסב הקורפוס שבפיקודו לקורפוס הררי, ומחלק מיחידותיו הוקם הקורפוס ההררי ה-49.
וונדר פטס

עלילה

הסדרה עוסקת בשלוש חיות מחמד, אוגר, צב וברווזונת, שבכל פרק הם מטיילים מסביב לעולם במבצע הצלת החיות שזקוקות לעזרה.
כולל הולנד ודויטשלנד

כולל הו"ד (הולנד ודויטשלנד) – אגודת יהודים יוצאי הולנד וגרמניה בארץ ישראל במאה ה-19.

רקע

בארץ ישראל ובפרט בירושלים התקיימו אגודות ליהודים יוצאי ארצות בחוץ-לארץ שקיימו קשרים עם ארצות מוצאם. הכוללים היוו בעיקר צינור דרכו הוזרמו "כספי החלוקה" מנדבנים בחו"ל אל היהודים בארץ.
כולל הו"ד ריכז בארץ ישראל את יוצאי גרמניה והולנד, ארצות שיהודיהן נחשפו לתהליכי אמנציפציה ותמורה חברתית מקיפים בשלב מוקדם יחסית ולכן היו מודרניים ביחס ליהודי ירושלים.

אופי הכולל

מרבית הרשומים בכולל היו צעירים למדי, בעלי השכלה כללית מסוימת, שעלו לארץ לא רק על מנת ללמוד תורה אלא גם כדי להשתתף בבניינה. לפיכך, היו מבין המובילים לכיוון של מציאת מקורות הכנסה נוספים מלבד כספי החלוקה. שליחים מטעם הכולל גייסו כספים בגרמניה ובהולנד העשירות וכן בקרב יוצאי ארצות אלה באנגליה, ארצות הברית ואף אוסטרליה. דבר שאיפשר הקמת מסגרת עצמאית לכולל, שאינה תלויה בשאר האשכנזים. הכולל הפך להיות במחצית השנייה של המאה ה-19, לאיגוד היהודים העשיר בארץ ישראל, עשיר אף יותר מהיישוב הספרדי. כתוצאה מכך, אנשי הכולל חשו עליונות על-פני עמיתיהם ממזרח אירופה ומצאו שפה משותפת דווקא עם הקהילה הספרדית ועם יזמותיהם להנהגת תיקונים (כמו בית החולים שערי צדק ("ואלאך"), בית הספר למל וכדומה).
הכולל קיבל חיזוק בשנות השלושים של המאה ה-19, כאשר עולים צעירים הגיעו מגרמניה והולנד בימי הכיבוש המצרי של מוחמד עלי.
אנשי הכולל היו הראשונים שהתקוממו ב-1837 נגד סדרי החלוקה המקובלים (כלומר כוללים המארגנים את החלוקה בארץ ישראל לפי קריטריונים שקבעו ועדים בחוץ לארץ ובפרט חלוקה נפרדת לספרדים ואשכנזים, חסידים ופרושים). עיקר ההתקוממות הייתה כנגד שמרנותם של הנדבנים שמנעו מיהודי ירושלים כל מודרנה, לבל ייחשפו לפגעי ההשכלה. ועד הפקידים והאמרכלים, למשל, שהיה הגוף הנדבני העיקרי שכלכל את רוב אשכנזי ירושלים, מנע מיהודים המקבלים ממנו כספי חלוקה ללכת לרופא, מפחד שהרופאים (גם היהודים) יסיטו את תלמידי החכמים אל ההשכלה.
אנשי הכולל נהגו להתלבש בלבוש מקומי ("טורקי") וזכו לכבוד מהשלטונות.

בתי מחסה

הפעילות החשובה והניכרת ביותר של כולל הו"ד בירושלים הייתה רכישת המגרש עליו הוקמו בתי מחסה, ב-1857. היה זה המגרש הגדול ביותר להתיישבות יהודית בין חומות העיר העתיקה שתוקן על ידי אנשי הכולל למגורי עניים שידם לא השיגה שכירת דירה. הדירות חולקו לא רק לאנשי הו"ד (שהיו אמידים למדי) אלא גם לאנשי כולל אונגרין (יוצאי הונגריה) וכוללים נוספים, בכללם גם ספרדים. הייתה זו קריאת תיגר של ממש על ההסדר הקיים - מתחם מגורים מרווח יחסית בניגוד לדירות צפופות, עירוב עדתי מתוך שוויון, אמצעי גהות (היגיינה) משופרים וחידושים מודרניים (כגון מטבח, במקום בישול בחצר, כנהוג עד אז ברובע היהודי). בנוסף, נפתח פתח לעניי ירושלים לקבלת תמיכה כלכלית בלי האיסורים השמרניים של איסור הליכה לרופא וחינוך בבית ספר.
אינני בודה השערות

אינני בודה השערות (בלטינית: Hypotheses non fingo) היא אמרה מפורסמת שטבע אייזק ניוטון במאמרו הערות כלליות, שהיה אחד הנספחים למהדורה השנייה של ספרו עקרונות מתמטיים של פילוסופיית הטבע. משפט זה מגדיר את עקרונות המדע המודרני, המבסס השערות על תוצאות ניסוייות; בניגוד למדע שקדם לו בו הציבו השערות על פי הפילוסופיה וניסו לפרש את התצפיות הלא שיטתיות בהתאם לאותם עקרונות פילוסופיים.
טרם עלה בידי לפרש את תכונות הכבידה מן התופעות ואינני בודה השערות. מה שאין להסיקו מן התופעה בהכרח יקרא השערה; והשערות, בין אם הן מטאפיזיות, פיזיות, בעלות תכונות נסתרות או מכניות, אין מקום להן בפילוסופיה הניסויית. בפילוסופיה זו, ניתן להסיק מסקנות מסוימות מן התופעות ולאחר מכן אפשר להכלילן באמצעות אִכלול.
— אייזק ניוטון, הערות כלליות, 1713
טמיואסה רומנאסקה

טמיואסה רומנאסקה (ברומנית: Tămâioasă Românească) הוא זן ענבי יין רומני.
ענבים מזן טמיואסה משמשים לייצור יין לבן מתוק או חצי מתוק בעל ארומה איכותית. לענבים גוון צהוב מוזהב, ארומה של פרחים ודבש וטעם בו מתמזגים בצורה מושלמת החמיצות, המתיקות והכוהל.
תכולת הכוהל היא של 12% עד 12.5%.
רועי אלקבץ

קורות חייו

עם גיוסו לצבא בשנת 1986 שובץ בחיל השריון. בשריון עבר אלקבץ הכשרה כלוחם וקורס מפקדי טנקים. בהמשך השלים קורס קצינים ושימש כמפקד מחלקת טנקים. בהמשך שימש כמ"פ ובמהלך האינתיפאדה השנייה שימש כמפקד גדוד "אדם" בחטיבה 500. בתפקידו הבא שימש כמפקד גדוד "דקל" בבה"ד 1. בשנים 2007–2003 שימש כראש מחלקת תורת לחימה וכמפקד חטיבה 673. לאחר מכן מונה למפקד חטיבה 7. בתפקידו הבא שימש אלקבץ כקצין אג"ם של פיקוד הדרום ולאחר מכן בשנים 2013–2011 היה ראש מטה פיקוד הדרום בדרגת תא"ל. בספטמבר 2013 מונה למפקד עוצבת אדום, בתפקידו שימש עד שלהי יולי 2015. בגמר תפקידו פרש מצה"ל. 
אלקבץ הוא בעל תואר ראשון במשפטים מטעם אוניברסיטת נוריץ' ותואר שני בלימודי ביטחון במב"ל. אלקבץ, שמתגורר בשכונת רמת אביב ג' שבתל אביב, נשוי ואב לארבעה. מתמודד בראשות רשימת יש עתיד בבחירות למועצת עיריית תל אביב.
תירסוס

תירסוס (יוונית קלאסית: θύρσος) הוא זמורת גפן בראשו אצטרובל עטוף עלי גפן, קיסוס ולעיתים סרטים. פלוטרכוס זהה את התירסוס כלולב.
התירסוס הוא סמל של שגשוג, פריון, נהנתנות והנאה שכן במסורת היוונית העתיקה יוחס התירסוס כמקל בו אוחז דיוניסוס האל. במהלך הפולחן לדיונסוס, נהגו המינאדות, הנשים המשתוללות, להתהלך עם תירסוסים.
שברון (הרלדיקה)

שברון (Chevron) הוא מטען הרלדי בדוגמת האות הלטינית V הפוכה. ניתן להציגו במספר צורות או שינויים. שברון בעל קצוות חתוכים אשר נראים כמו פיסות עץ גדועות ודוגמת זיג זג נקרא אֵקלָטֶה (éclaté). שברון קטן מן הגרסה הרגילה נקרא שברונל (chevronel).
מקור הסימון הוא כנראה בצורת גג של בניין  והוא נמצא בשימוש מראשית ימיה של ההרלדיקה, במיוחד בנורמנדי. בסקנדינביה נקרא השברון ספאר (spar) והוא בשימוש עוד מזמנם של מסעות הצלב.
ישראל בצר

ישראל בצר (1889 חרסון, רוסיה - 10 ביולי 1962, נהלל) היגר למושבות הברון הירש בארגנטינה. הגיע לארץ ישראל במסגרת העלייה השנייה והיה פעיל בכיבוש העבודה העברית. עבד במספר מושבות בגליל (חוות כנרת, מרחביה, אום ג'וני) עד שהשתקע במושב נהלל, שם עסק בחקלאות ואף שימש כמוכתר הכפר.

קורות חיים

ישראל בצר נולד ב-1889 במושבה היהודית נהר-טוב שבפלך חרסון שברוסיה ליעקב וציטה בצר ב-1904 היגרה המשפחה לארגנטינה והתיישבה בעיירה מוזסוויל (ממושבות הברון הירש), שם התפרנסו מחקלאות במשך כ-3 שנים.
ב-1907 עלה לארץ ישראל והיה ממובילי תנועת "החורש" ששאפה "ליצור שכבת איכרים עובדי אדמה ופשוטים". הצטרף לחוות כנרת, אך עקב סכסוך עם מנהל החווה, האגרונום משה ברמן, נטש את המקום ביחד עם חלק מהעובדים. לאחר שיחות עם ד"ר ארתור רופין נחתם חוזה לשנה שהנוטשים יהוו קולקטיב (ללא מנהלים) בשם "קבוצת הכיבוש" ויעבדו את אדמות אום ג'וני תמורת חלק מהיבול.  בדצמבר 1909 עברה הקבוצה מחוות כנרת לאום ג'וני והחלה לעבד את האדמות שלשפת הכנרת. לאחר שנה התפרקה הקבוצה והוחלפה על ידי הקומונה החדרתית שקראה למקום דגניה. בתקופת השהיה באום ג'וני התחתן ישראל.
ב-1911, לאחר עזיבת אום ג'וני, הצטרפו לקבוצת חלוצים שהקימה את קואופרטיב מרחביה על אדמות הכפר פולה. בעקבות סכסוך עם תושבי הכפר השכן סולם נכלאו ישראל ועוד 13 מתיישבים בבתי הכלא בנצרת ובעכו למשך כשנה.
ב-1920 עזבו ישראל ושפרה את מרחביה והיו שותפים להקמת המושב השיתופי הראשון נהלל. במושב זה חיו כל חייהם ועסקו בחקלאות. ישראל היה פעיל בוועדות שונות ותקופה מסוימת אף שימש בתור מוכתר הכפר.
ישראל היה בין יוזמי הקמת הסתדרות הפועלים החקלאיים בגליל. ועידת הייסוד של התאגדות זו התקיימה באום ג'וני ב-13 וב-14 באפריל 1911 (פסח תרע"א) בנוכחות כ-100 חברים. במסגרת הוועידה נבחר ישראל ל"ועד פועלי הגליל" העל מפלגתי. בהמשך הפכה הסתדרות זו להסתדרות הפועלים החקלאיים במסגרת מפלגת אחדות העבודה. בהמשך נכללה תנועה זו בההסתדרות הכללית של העובדים בארץ ישראל.
מארק דקסקוס

ביוגרפיה

אביו של דקסקוס, אל דקסקוס, הגיע מהוואי, והוא מדריך אמנויות לחימה. בתוכנית בערוץ ההיסטוריה, "סמוראי", הוא מגלה שבני משפחתו היפנים מצד אמו, מוריקו מקווי-מוריי (Moriko McVey-Murray), נהרגו בעת ההתקפה האטומית על הירושימה. האימהות החורגות שלו (האב לא נישא לאימו והיה נשוי פעמיים ) הן אמנית הלחימה עטורת הפרסים מליה ברניי (Malia Bernal) והזמרת ההוואית מלווין ליד (Melveen Leed). דקסקוס למד באוניברסיטת פורטלנד-סטייט בפורטלנד, אורגון, שם התמחה בסינית ובדרמה. דקסקוס מומחה להופ קואן דו, וושו ואגרוף תאילנדי.

חייו האישיים

הוא נשוי לשחקנית ג'ולי קונדרה, שכיכבה עמו בסרט "Crying Freeman". יש להם שלושה ילדים, שני בנים - מקואה (Makoa) וקאפונו (Kapono), ובת צעירה - נואלני (Noelani).

קריירה

דקסקוס נהפך לשחקן אחרי שהתגלה בעודו צועד בצ'יינהטאון בסן פרנסיסקו בידי שני אנשים שעבדו עבור הבמאי וויין וואנג (Wayne Wang). למרות שחלקי הסרטים הראשונים בהם צולם נחתכו בחדר העריכה, הוא הצליח לבסס לעצמו קריירה בקולנוע ובטלוויזיה, זאת בעיקר בגלמו אמני לחימה (קנג'ירו סנגה בסרט "סמוראי אמריקאי"). פריצת הדרך שלו הייתה בסרט "רק החזק שורד" משנת 1993, בו הוא גילם את דמותו של לואיס, מאסטר קפואירה שלוקח נפלים מבית ספר תיכון ומכשיר אותם לחיים באמצעות לימוד אמנות הלחימה הברזילאית. בשנה שלאחר-מכן כיכב דקסקוס לצידו של סקוט וולף משולחן לחמישה, הם היו ג'ימי ובילי לי, במשחק הווידאו המבוסס על הסרט "Double Dragon".
הוא היושב ראש של "איירון שף אמריקה", ומתואר כאחיינו של היושב ראש בסדרת איירון שף המקורית, טקשי קאגה.
דקסקוס הופיע בסרטי פעולה רבים ובהם "אחוות הזאבים", "פרימן" ו"Cradle 2 the Grave", שבו הוא נלחם נגד ג'ט לי. הוא גם הופיע בשלושה משחקי וידאו: דיבב ב"Stranglehold", שיחק בWing Commander IV" The Price of Freedom" ויצר דיגיטלית את תפקיד היושב ראש במשחק הווידאו החדש "איירון שף" עבור חברת Wii.
דקסקוס היה מועמד לפרס סאטורן כשחקן המשנה הטוב ביותר ב-2002 בשל תפקידו ב"אחוות הזאבים", שזכה להצלחה והיה שובר קופות בארצות הברית.

הוא גם שיחק בסדרה קצרת הימים אך שקצרה תשבחות מהמבקרים "העורב" מ-1998 אשר נוצרה בעקבות הסרט "העורב" משנת 1994 שבו כיכב ברנדון לי באותו התפקיד. הוא שיחק בתוכנית הטלוויזיה לילדים "Kamen Rider: Dragon Knight", שם גילם את דמותו של אדבנט מאסטר אבוליון, מנהיגם הרוחני של הקיימן ריידרס ויוצרו של אדבנט דקס.
בשנת 2007 שיחק בסרט הפעולה "שם קוד: המנקה". בשנת 2019 שיחק בסרט "ג'ון וויק 3", לצד קיאנו ריבס. 
בנוסף לכך שיחק בסדרה המחודשת (Remake) של הוואי 5-0,המסופרת על יחידת העילית של הוואי.
בסדרה דקסקוס שיחק בתור וו-פאט, ראש מאפיה מקומית, איש עסקים לא חוקי, ומגורי העיקריים היו ביפן.
לקראת הפרקים האחרונים ובסוף התוכנית גילו בעצם שוו-פאט הוא אחיו החורג של סטיב מקגארת' - המפקד של יחידת 5-0 .
ב-2019 שיחק בסדרה "המתנקשים" בנטפליקס.
אלרגיה

תהליך התפתחות האלרגיה

יש מספר סוגי אלרגיה, הנפוצה בהם היא האלרגיה המיידית הקשורה בנוגדני האלרגיה מסוג IgE. כאשר האדם נחשף לראשונה לאלרגן, התוצאה היא יצירת נוגדנים מסוג IgE המופיעים בדם. נוגדנים אלו נצמדים לדופן תאי פיטום (Mast cells) הנמצאים בכל הרקמות בגוף, בעיקר ברקמות החשופות לסביבה (דרכי נשימה, מערכת העיכול ועור). כאשר האדם נחשף בפעם השנייה לאותו אלרגן, הדבר גורם לקישור של שני נוגדנים מסוג IgE על פני תאי הפיטום ולהפעלת מערכת תאית הגורמת להפרשה של חומרים המעוררים תגובה אלרגית ודלקתית שבראשן הוא החומר הקרוי היסטמינים. ההיסטמין גורם לתגובות האלרגיות כגון פריחה, גרד, אודם, נפיחות ונזלת אלרגית.

טיפול וריפוי

הטיפול מתחיל קודם כל בזיהוי הגורם והימנעות ממנו. כאשר ההימנעות קשה לביצוע, עוברים לטיפול תרופתי. בין הטיפולים לאלרגיות ניתן למצוא תרופות אנטי-היסטמיניות המנטרלות את פעילות ההיסטמין, סטרואידים המעכבים את הדלקת הנגרמת עקב האלרגיה, נוגדי גודש, נוגדי לויקוטריאנים ואמצעים רפואיים רבים אחרים. בחירת הטיפול המתאים נעשית על פי סוג האלרגיה, חומרתה ותדירותה.
אחת השיטות היעילות לריפוי של ממש מהאלרגיה ולא רק טיפול בתסמינים, הוא חיסון. בשיטה זו (המכונה אימונותרפיה) מקבל החולה, במינונים הולכים ועולים, תמציות מגורם האלרגיה, באופן כזה שבסופו של דבר הוא מתחסן מפני השפעותיו המזיקות. התהליך הוא איטי וקיים בו סיכון לתגובה אלרגית קשה במהלכו ולכן מבוצע רק על ידי רופאים מומחים לאלרגיה.
כהכנה לטיפול חירום בהתקף אלרגיה קשה,
לאנשים שסובלים מאלרגיה קשה מומלץ מאוד לשאת איתם מזרק אפינפרין, שעשוי להציל את חייהם במקרה של התקף פתאומי.

הטיפול באלרגיה ברפואה אלטרנטיבית

ברפואה אלטרנטיבית מקובל לטפל במקרי אלרגיה על ידי נטורופתיה, צמחי מרפא, הומיאופתיה, רפואה סינית מסורתית, טאט וקינסיולוגיה. מאמר מדעי שפורסם בשנת 2006 על ידי "מאיו קליניק" (Mayo Clinic)‏, בדק מאות מקרי אלרגיה, כולל אסתמה וזיהומים בדרכי הנשימה, שטופלו על ידי מרפאים אלטרנטיביים שונים. ברוב המקרים הטיפולים האלטרנטיביים לא היו יעילים ולא ניכר שינוי לעומת טיפול בפלסבו. בפרט נבדקו טיפולים הומיאופתיים במקרי אלרגיה אצל ילדים ומתבגרים; מחברי המאמר הגיעו למסקנה שהגישה האלטרנטיבית לא מספקת פתרון מוכח לבעיות אלו.
עין נמר

עין נמר (נ"צ 31°21′21″N 35°18′49″E) הוא מעיין הנמצא בנחל צאלים שבמדבר יהודה. המעיין מוסתר לעין על ידי סלעי ענק, ואליו ניתן להגיע רק ברגל. מתחת לסלעי הענק אפשר למצוא את ההיכל המוצל, ובו נביעת מים.
מימיו של המעיין טובים לרחצה ואף ניתנים לשתייה.
המעיין נובע במשך כל השנה לתוך בריכה שגודלה משתנה משיטפון לשיטפון ומעונה לעונה.